text: Desena derrota consecutiva a domicili d'un Sabadell que es torna a apropar a l'abisme a Alcoi (2-1) | Ràdio Sabadell
  Desena derrota consecutiva a domicili d'un Sabadell que es torna a apropar a l…
  Migue es lamenta després de l'errada del segon gol de l'Alcoyano | Roger Benet
  03.05.2019 19:02 Pau Vituri
  Desena derrota consecutiva a domicili d'un Sabadell que es torna a apropar a l'abisme a Alcoi (2-1)
  No hi ha manera. Ni amb la injecció de moral que va donar l'agònic triomf contra el Castellón d'ara fa sis dies. El Centre d'Esports Sabadell ha tornat a ensopegar fora de casa i ja van 10 vegades de forma consecutiva, un fet que no li succeïa al conjunt arlequinat des de fa 48 anys. Contra l'Alcoyano, i tot i no fer un mal partit, els homes d'Antonio Hidalgo han tornat a pecar de manca de contundència a les àrees, especialment en defensa, un mal endèmic d'aquesta temporada i que ja no té perdó a només dues jornades per al final. És el primer partit de l'antepenúltima jornada però el Sabadell ja ha perdut dues posicions d'una tacada. I, amb un Castellón-Peralada per disputar-se, la zona de perill tornarà a ser una realitat.
  La baixa d'última hora d'Arturo Rodríguez ha trastocat els plans d'Antonio Hidalgo, tot i repetir amb Édgar Hernández a la punta d'atac. Destacava la tornada d'Óscar Rubio i Josu Ozkoidi als carrils i la de Migue a l'eix de la defensa per substituir el sancionat Nico Delmonte. El patró de les últimes jornades, però, s'ha repetit. Bon inici del Centre d'Esports i en la primera arribada del rival, gol. Als 20 minuts de partit, com ja va succeir a Badalona o a Alacant, Rubio s'ha girat a la mitja volta i ha obert la llauna. No obstant això, i a diferència d'altres dies, la reacció arlequinada ha trigat ben poc a arribar. Només vuit minuts més tard, Adri Cuevas ha posat una pilota a l'espai, Néstor Querol ha centrat i Édgar Hernández ha rematat amb tot per igualar el marcador amb el seu segon gol de la temporada.
  Els problemes físics han marcat el final del primer temps i l'inici del segon. Fernando Pajarero i Néstor Querol no han acabat de girar rodó i això ha provocat la reaparició de Mariano Konyk després de dos mesos i mig inèdit. Amb l'empenta d'El Collao, l'Alcoyano ha anat creixent durant els segons 45 minuts i ha rondat amb més freqüència la porteria de Roberto. Però ha estat una errada pròpia del Centre d'Esports la que ha donat vida als de Mario Barrera. Migue s'ha empassat una pilotada llarga, Lino ha controlat a l'interior de l'àrea i ha afusellat Roberto. 53 gols en contra, 39 d'ells fora de casa. A partir d'aquí, molt joc aturat, molta targeta i poc futbol.
  El Sabadell torna a tenir un problema seriós i dormirà tota la setmana en posicions de 'playout' o de descens directe amb només sis punts en joc. Ja no és un dir: diumenge de la setmana següent (18h) només val guanyar contra l'Ejea. Tot el que no siguin els tres punts podria deixar tocat de mort un equip que dijous farà cinc mesos seguits que no puntua lluny de la Nova Creu Alta. Així és gairebé impossible.
  CD Alcoyano: Bañuz; Barreda, Fomeyem, Hermosa, Navarro; Anaba; Bryan Reyna (Vicente, 46'), De Lerma, Lino; Pino (Braulio, 70') i Rubio (Primi, 89')
  CE Sabadell: Roberto; Pedro Capó, Pajarero (Konyk, 45'), Migue; Óscar Rubio, Ángel, Adri Cuevas, Josu; Felipe Sanchón (Pol Ballesteros, 75'), Néstor Querol (Antonio Domínguez, 46'); Édgar
  Gols: 1-0 (21') Rubio. 1-1 (29') Édgar. 2-1 (75') Lino
  Àrbitre: Kevin Javier Moreno Muñoz (col·legi murcià). Ha amonestat els locals Anaba, Hermosa, Braulio i Primi, i el visitants Néstor Querol i Édgar